বাংলাদেশে ডেঙ্গু পরিস্থিতি নিয়ন্ত্রণে আসেনি
ঢাকা মেডিকেল কলেজ হাসপাতালে রোগীর চাপ সবচেয়ে বেশি। নানাভাবে প্রতারণারও শিকার হচ্ছেন ভুক্তভোগীরা। যদিও হাসপাতালের পরিচালক ব্রিগেডিয়ার জেনারেল নাসির উদ্দিন বলেছেন, কোনো সংকট নেই। সরজমিনে গিয়ে দেখা যায় ভিন্ন চিত্র।
গত ২৪ ঘণ্টায় সরকারি হিসেবে ১৮৭০ জন এই রোগে আক্রান্ত হয়েছেন। যদিও স্বাস্থ্যমন্ত্রী জাহিদ মালেক শনিবার দাবি করেছিলেন পরিস্থিতি এখন নিয়ন্ত্রণে। রোববার ঢাকায় অতিরিক্ত আইজিপি শাহাবুদ্দীন কোরেশীর স্ত্রী সৈয়দা আখতার মারা গেছেন। সর্বশেষ তথ্য- গত ২৪ ঘণ্টায় ৫ জনের মৃত্যু হয়েছে। প্রায় ২৫ হাজার রোগী এখন দেশের হাসপাতালগুলোতে। ঢাকা মেডিকেল কলেজ হাসপাতালে রোগীর চাপ সবচেয়ে বেশি। নানাভাবে প্রতারণারও শিকার হচ্ছেন ভুক্তভোগীরা। যদিও হাসপাতালের পরিচালক ব্রিগেডিয়ার জেনারেল নাসির উদ্দিন বলেছেন, কোনো সংকট নেই। সরজমিনে গিয়ে দেখা যায় ভিন্ন চিত্র। ডেঙ্গু সনাক্তকরণ কিটের অভাবে ঢাকার বেশ কয়েকটি হাসপাতালে চিকিৎসা সেবা বন্ধ রয়েছে। কর্মকর্তারা জানিয়েছেন, আগামীকাল সোমবার ঢাকা বিশ্ববিদ্যালয় চিকিৎসা কেন্দ্র কিটের অভাবে ডেঙ্গু সনাক্তকরণ বন্ধ থাকবে। একই অবস্থা আদ-দ্বীন হাসপাতালেও। স্বাস্থ্য দপ্তরের কন্ট্রোল রুমের তথ্য অনুযায়ী এ মাসে রোগীর সংখ্যা আরো বাড়বে। জুলাই মাসে আক্রান্ত হয়ে হাসপাতালে ভর্তি হন ১৫ হাজার ৬৫০ জন। আগস্টের চারদিনেই ভর্তি হয়েছেন ৬ হাজার ৯৬৭ জন।